钦定古今图书集成/明伦汇编/宫闱典/第092卷 > 宋国公主 下嫁杜重威
## 钦定古今图书集成/明伦汇编/宫闱典/第092卷 > 宋国公主 下嫁杜重威

按《五代史杜重威传》：“重威，朔州人也。其妻石氏，晋高
祖之女弟。高祖即帝位，封石氏为公主，拜重威舒州
刺史，以典禁兵。从侯益攻破张从宾于汜水，以功拜
潞州节度使。范延光反于邺，重威从高祖攻降延光，
徙领忠武，加同平章事。又徙领天平，迁侍卫亲军都
指挥使。安重荣反，重威攻破之，以功拜成德军节度”
使。重威出于武卒，无行而不知将略。出帝与契丹绝
好，契丹连岁入寇，重威闭城自守。开运元年，加重威
北面行营招讨使。三年，契丹寇镇、定，重威西趋中渡
桥，夹滹沱河而军。契丹遣骑击栾城，断重威军后。是
时，重威已有异志，而粮道隔绝，乃阴遣人诣契丹请
降，契丹大悦。明年，契丹北归，重威与其妻石氏诣其
帐中为别。汉高祖定京师，拜重威太尉、归德军节度
使。高祖病，顾诸大臣曰：“善防重威。”高祖崩，大臣乃共
诛之。